1  Auditum a generali Capitulo quod abbatiae sint in Ordine quae pro defectu et paucitate personarum, scandalum grave generant, et plus destruunt quam aedificant Ordinis sanctitatem. 2 Ideoque consultum est et indultum quod abbatiae quae minus habent a duodecim monachis vel expirent penitus et redigantur in grangias, vel si forte sic abundant in possessionibus ut conventum habere possint et debeant, de iis provideat pater abbas, vel usque ad generale Capitulum convenientem numerum habeant, nisi forte conventus dispersus fuerit propter incommodum paupertatis. 3 Conventus qui emissus est ab abbate de Wolborne sine consensu generalis Capituli, absque omni retractatione usque ad festum sancti Andreae revocetur, et abbas sic creatus cum conventu revertatur ad domum propriam, in ordine suae conversionis tanquam monachus collocandus, et quicumque de cetero tale quid praesumpserit, tam ille qui creaverit quam ille qui permiserit se sic creari, absque omni retractatione deponantur, numquam amplius in abbates nisi per generale Capitulum promovendi. 4 Abbates Lombardiae qui morantur citra montem Bardonis, singulis annis interesse procurent Capitulo generali. Abbates de Columba et de Casa nova hoc eis denuntient. 5 De leprosis pro quibus petitur ut permittantur habitare prope domos Ordinis, omnino ne fiat interdicitur, ne occasione eorum qui ad praesens videntur aliquid conferre quibusdam monasteriis, quamlibet trahatur in consequentiam, ut passim leprosi veniant in totius Ordinis detrimentum et gravamen. 6 Abbates qui sunt citra nemus Poloniae et Bohemiae, et fluvium Albiam, et etiam citra Danubium, singulis annis veniant ad Capitulum. 7 Abbates de Egena, et ceteri qui cum duobus equis et sine converso venerunt ad Capitulum, tribus diebus sint in levi culpa, uno eorum in pane et aqua, et de cetero tale quid tam ipse quam ceteri non praesumant ne pro excessu consimili poena puniantur ; nihilominus in sequenti generali Capitulo veniam petituri. 8 De libello definitionum praeceptum est a generali Capitulo ut ab omnibus quam citius potuerunt, habeatur, ut nullus abbatum de cetero de ignorantia se excuset. 9 Abbati de Valle-Sancti-Lamberti qui campanam nimis simpliciter benedixit, licet de rigore Ordinis deponi mereretur, parcitur in praesenti. Verum ne omnino inulta remaneat tam inaudita simplicitas, extra stallum abbatis quadraginta diebus maneat, sex diebus eorum in levi culpa, uno eorum in pane et aqua, et de cetero tale quid a nemine praesumatur. 10 De abbate de Stella qui regi Sarraceno litteras direxisse et pergamenum vacuum cum sigillo monacho cui credendum non fuerat dicitur credidisse, committitur abbatibus de Landesio et de Barzeleio qui veritate diligenter inquisita, quod invenerint renuntient Capitulo generali, et abbates provideant sibi in posterum, ne litteras quarum tenorem non viderint vel audierint, non permittant aliquando sigillari. Sed si quis monachum illum qui litteras ad Sarracenum detulit, ubicumque invenerit, cucullam ei auferat in ultionem suae fraudis. 11 Altare quod constructum est in grangia de Buxeria destuatur, sed et omnia altaria quae constructa sunt in grangiis, abbatiarum, ex quo conversae fuerint ad Ordinem nostrum usque ad Purificationem beatae Virginis similiter diruantur. Sin autem abbas loci illius, prior et cellerarii omni quarta et sexta feria sint in pane et aqua, et conversi qui morantur in grangiis quibus altaria erunt, hanc ipsam poenam patiantur. In nullis etiam grangiis divina celebrentur, nisi a Capitulo generali fuerit indultum. Ubi hoc transgressum fuerit, abbas loci illius, prior et cellerarii, omni quarta et sexta feria sint in pane et aqua, et qui celebraverit ibi, usque ad nutum Capituli generalis non celebret. Et ut istud caveatur, omnia missae necessaria a grangiis illis amoveantur. 12 Abbates qui in via Capituli spoliantur, nihilominus ad Capitulum veniant, et abbates per quos transibunt eis charitative subveniant. 13 De subdiacono Vallis clarae qui pro infirmitate capitis ad collegium conversorum translatus est, et de consimilibus, praecipitur ut cum scapulari saltem, et caractere coronae, seorsum secundum dispositionem abbatis conversetur. 14 De truncis seu gazophilaciis qui indecentis quaestus causa in abbatiarum ingressibus apponuntur, praecipitur ut infra triduum ex quo abbates domos suas intraverint, amoveantur. Insuper confreriae et quaestorum sive praedicatorum *collectae* omnibus modis inhibentur. De cetero si in aliqua domo simile quid contigerit, abbas et officiales, sex diebus sint in levi culpa, duobus eorum in pane et aqua, et conventum uno die sit in pane et aqua. Ipsaque pecunia quae de cetero sic collecta fuerit, ad Capitulum deferatur. 15 In officio sancti Barnabae lectiones ex commentario beati Augustini : *Ait Dominus discipulis suis : Hoc est praeceptum meum…* Evangelium : *Hoc est praeceptum meum…*, cum homelia beati Gregorii : *Cum cuncta sacra eloquia…* In officio missae, si tempore Resurrectionis evenerit : secundum Alleluia : *Non vos me elegistis* ; Evangelium : *Hoc est praeceptum meum…* 16 Polonii et Hungarii altaria non ornent sericis, nec cum casulis celebrent olosericis, sed tam ipsi quam ceteri sententiam scriptam teneant, et transgressores poenam super hoc datam sustineant, videlicet ut qui cum talibus celebraverint, tribus diebus sint in levi culpa, uno eorum in pane et aqua. Quam poenam sacrista qui tale ornamentum scienter ministraverit, patiatur. Qui autem non habent humiles casulas et communes, usque ad Pascha provideant sibi ut habeant. 17 In domibus Ordinis nostri nullus constituatur prior, subprior, nec cellerarius, nec confessiones recipiat, qui non sit professus in domo illa, nisi de consensu generalis Capituli. 18 Abbas de Waverleia qui domum de Gerodona non visitavit, tribus diebus sit in pane et aqua. Abbas de Brueria hoc ei denuntiet. 19 Excessus monachorum Sancti-Ioannis de Toroquen, committitur abbati Claraevallis qui tantam praesumptionem ita corrigat ut contra abbates suos ceteri ad simile timeant attentare ; et super hoc regi de Portu Galliae a Capitulo scribatur. Quod autem super hoc factum fuerit, Capitulo nuntietur. 20 De abbate de Candelio qui conspiratorem, ut dicitur, promovit in abbatem, committitur abbatibus de Bella pertica et de Borbonia ut diligenter istud inquirant et si conspiratorem eum aliquando fuisse invenerint, absque retractatione deponant ; et si praeterea abbas hoc scienter fecisse fuerit comprobatus, poena simili puniatur. Quod autem super hoc factum fuerit, sequenti Capitulo nuntietur. 21 Abbates de Anglia et de Hybernia transmarini in via Capituli citra mare equos summarios non adducant, et contenti sint tribus equis et duobus pueris. Transgressores omni quarta et sexta feria in eundo et redeundo tam abbas quam conversus sint in pane et aqua. 22 Abbas et conventus qui de domo Scarleiae praeter assensum generalis Capituli, et contra prohibitionem patris ad construendam abbatiam in Hibernia missus est, licet de rigore disciplinae deberet revocari ; pro periculo tamen maris interiacentis et reverentia fundatoris, et pro evitandis damnis quae inde possent emergere eis parcimus in praesens ; sed abbas de Scarleia qui praeter assensum, imo contra instituta Capituli illuc conventum destinavit, deponitur in instanti ; prior et ceteri officiales quorum consilio factum est usque ad sequens Capitulum omni sexta feria sint in pane et aqua, nisi pro aliqua praecipua sollemnitate vel gravi infirmitate circa ipsos in aliquo dispensetur. Quod committitur abbatibus de Guardona et de Brueria. 23 De stola argentea quae est in monasterio de Pelis dicitur ut quoties quis cum ea celebraverit, toties tribus diebus sit in levi culpa, uno eorum in pane et aqua. Similiter sacrista qui eam ministraverit celebranti, uno erit in pane et aqua. 24 Abbas Balernae qui novitium infra duos menses receptum, adduxit ad Capitulum cum plures conversos haberet, tribus diebus sit in levi culpa, uno eorum in pane et aqua. 25 Abbates de Margan et de Quinquesades qui renuntiare neglexerunt quod eis iniunctum fuerat a generali Capitulo super querela quae erat inter abbatem de Dora et mercatorem, tribus diebus sint in levi culpa, uno eorum in pane et aqua. 26 De abbate de Cicador in Hungaria qui non venit ad Capitulum cum venire deberet, impeditus et retentus a fratribus domus suae, ut dicitur, committitur abbatibus de Bocan et Sancti Gothardi qui accedant ad locum et re diligenter inquisita qui magis culpabiles in hoc facto reperti fuerint, conspiratorum sententia feriantur. 27 Abbas autem quia domum de Egris quae ei commissa fuerat visitanda minime visitavit, tribus diebus sit in levi culpa, uno eorum in pane et aqua ; nihilominus super hoc in sequenti Capitulo veniam petiturus. Abbas de Pelys hoc ei denuntiet. 28 Abbates Sancti-Stephani de Bosco et de Thoracio qui multis iam retro annis non venerunt ad Capitulum cum venire deberent, extra stallum abbatis maneant, et omni sexta feria sint in pane et aqua, donec Cistercio se repraesentent, et omni occasione proposita ad sequens Capitulum generale veniant inde veniam petituri ; alioquin sine retractatione se noverint deponendos. Abbas Casemarii hoc eis denuntiet. 29 Abbas de Hersehuse qui filiam suam de Bretelai minime visitavit, tribus diebus sit in levi culpa, uno eorum in pane et aqua. Abbas de Wolterode hoc ei denuntiet. 30 Frater Henricus quondam subprior Morimundi qui se male habuit in visitatione de Dora emittatur de domo propria, sine assensu Capituli generalis minime revocandus. 31 Abbates de Melone et de Armentariis qui excessum monachorum de Fenalia, qui abbati suo praeparanti se ad Capitulum generale equitaturam et expensas abstulerunt, corrigere debuerunt et minime correxerunt, sex *diebus* sint in levi culpa, uno eorum in pane et aqua. Prior, subprior et cellerarius qui in domo illa tunc praeerant, nihilominus pedites veniant Cistercium usque ad *Pentecosten,* ad nutum domini Cistercii puniendi. Abbas de Thorac hoc eis denuntiet. 32 De abbate de Francha valle de quo dicitur quod sit nimius in expensis, et apud Firmitatem in infirmitorio iturus viam suam aestivo tempore praesumpsit ante tertiam contra regularem consuetudinem manducare et multa alia quae de eo audita sunt, committitur abbatibus de Bonavalle et de Vallemagna, qui diligenter inquirentes de omnibus quae invenerint renuntient Capitulo generali. Ipse autem abbas pro excessu inordinati prandii, tribus diebus sit in levi culpa, uno eorum in pane et aqua. 33 Abbas de Columba qui iuniorem quam decuerit creavit in abbatem, tribus diebus sit in levi culpa, uno eorum in pane et aqua. Abbati autem creato quia bonae spei est iuvenis, et boni testimonii parcitur in praesenti. 34 Excessus conversorum de Challose, committitur abbatibus de Prulliaco et de Ioiaco qui rem diligenter inquirant et cum digna animadversione puniantur qui reperti fuerint culpabiles in hoc facto, ut discant ceteri non solum non offendere venientes ad Capitulum, sed etiam honorare. 35 Monachi qui de Hungaria morantur iuxta Strigonium in ecclesia Beatae-Mariae-de-Campis amoveantur. Si de cetero postquam eis sententia innotuerit ubi manserint, quamdiu ibi fuerint, sint in pane et aqua. Abbas et prior omni sexta feria sint in pane et aqua. 36 De abbatia construenda a domino Cantuariensi, committitur abbatibus de Longo villari et de Fontanis, ut ad locum accedentes diligenter considerent utrum idoneus sit Ordini et secundum Ordinis instituta possit ibi abbatia creari. 37 Negotium abbatum de Flaran et de Porteglon committitur patri abbati ut assument secum abbates de Grandi-sylva et de Bellapertica accedant ad loca illa et cum plenaria Capituli potestate tantum de mobilibus et de fundis earumdem abbatiarum vendi faciant quod debita si possit fieri persolvantur. 38 Controversiae quae vertuntur inter abbates de Bellobeco et Fulcardimontis, et inter abbatem de Briostel et de Bellobeco abbatibus de Savigneio et de Balanciis committuntur auctoritate Capituli generalis terminandae. 39 Querela abbatum de Sancto Andrea et de Ripa alta committitur abbatibus de Caravalle, de Columba et de Coronato infra generale Capitulum terminanda, ita sane ne ulterius ad audientiam generalis Capituli referatur. Abbas de Columba hoc procuret exequendum, ita quod si tres interesse non potuerint, duo nihilominus exequantur. 40 De imaginibus Loci regii penitus amovendis committitur abbati de Curia Dei, qui accedens ad locum diligenter provideat curiositates imaginum quas constat fieri contra statutum Ordinis amoveri penitus usque ad Natale Domini. Abbates de Pulliaco et de Sancto Portu conveniant super hoc dominum Parisiensem, ad cuius instantiam hac factae sunt imagines et picturae, ut hoc cum factum fuerit sustineat patienter quia hoc ipsum sustinere non potest in patientia Capitulum generale. 41 De prandio de malrepast quod ab antiquo statutum est teneatur. 42 De personis minus idoneis quibus ad mandatum domini Papae supra modum domus Ordinis praegravantur, committitur abbati de Casamarii, et nonno Nicholao, domini Papae capellano, qui procurent diligenter prout melius viderint expedire, ut dominus papa in huiusmodi parcat Ordini, vel si forte ei scribere placuerit ; sic mandatum eius temperetur, ut salva sit in omnibus recipiendis Ordinis disciplina nec executores dentur per quos personae inutiles recipi compellantur. 43 Petitio domini Willermi de Brabox de abbatia construenda in Wallia, et de abbatia quae Portus apostolorum dicitur in Boemia, committitur domino Cistercii, qui loca considerari faciat, si sufficiant et conveniant ad monasteria construenda, et ipse procuret conventum mittere usque ad generale Capitulum, si tamen ipsum viderit expedire. 44 Petitio domini Olomocensi episcopi de abbatia construenda, committitur abbatibus de Evra et de Pomo qui si viderint quod sufficienter constructae sint officinae et omnia iam parata ad conventum recipiendum, liceat abbati Placensi mittere conventum. 45 Petitio de abbatia facienda iuxta Venetiam iterum committitur abbatibus de Caravalle et de Casa nova qui quod inde sibi visum fuerit, diligenter studeant ad sequens generale Capitulum nuntiare. 46 Petitio domini Traiectensis de incorporanda Ordini abbatia usque ad sequens generale Capitulum differtur. 47 Petitio de festo Sancti Saturnini faciendo non conceditur. 48 Abbatibus Ursicampi et de Walcellis et de Claustro, et de Alba ripa conceditur ut liceat eis ad Curiam mittere pro magnis et gravibus negotiis domorum suarum. 49 Abbatia pro qua supplicavit Capitulo generali dominus Iohellus remaneat in loco quo iam fundata est, nec eam transferri liceat si translatam excedere contingat terminos quos ob pacis custodiam inter abbatias Ordo constituit, nec etiam in finibus abbatiae Savigniaci sine consensu ipsius et licentia collocetur. 50 De controversia quae vertitur inter abbates de Valle Salutis et de Parcolude dicitur ut qui tenet et plusquam quinquaginta annis tenuit, teneat auctoritate Capituli generalis. 